b'\n_START_ARTICLE_\nTeersalo\n_START_PARAGRAPH_\nTeersalo on kyl\xc3\xa4 Livonsaaren etel\xc3\xa4rannalla Velkualla, Naantalin kaupungissa. Teersalossa on omakoti- ja rivitaloaluetta ja asukkaita on noin 100. Teersalossa sijaitsee suurin osa Livonsaaren palveluista ja yhdess\xc3\xa4 Palvan saaren kanssa se muodostaa suurimman osan Velkuan palveluista._NEWLINE_Teersalossa sijaitsi ennen L\xc3\xa4nsi-Rannikon Kala Oy:n kalasatama. Vuonna 2005 k\xc3\xa4yt\xc3\xb6ss\xc3\xa4 oli viel\xc3\xa4 pakasteluolat kaloille. Teersalossa j\xc3\xa4rjestett\xc3\xa4vi\xc3\xa4 kes\xc3\xa4tapahtumia ovat muun muassa Velkuap\xc3\xa4iv\xc3\xa4t, Muinaistulien y\xc3\xb6 ja Salakuljettajan y\xc3\xb6.\n_START_SECTION_\nPalvelut\n_START_PARAGRAPH_\nTeersalossa sijaitsevat kaupalliset palvelut kuten pieni kauppa, posti ja kaksi ravintolaa: 140-paikkainen Wanha Salakuljettaja ja 180-paikkainen Rantaklubi. Alueella sijaitsevassa Palvelukeskus Kummelissa on Naantalin kaupunginkirjaston sivukirjasto Velkuan kirjasto, p\xc3\xa4iv\xc3\xa4koti, terveysasema, lounaskahvila, palveluasuntoja ja kaupungin yhteispalvelupiste. Lis\xc3\xa4ksi Teersalossa on vierasvenesatama, polttoaineautomaatti veneille ja autoille, sek\xc3\xa4 Naantalin kaupungin yll\xc3\xa4pit\xc3\xa4m\xc3\xa4 uimaranta, matonpesupaikka ja leikkikentt\xc3\xa4._NEWLINE_Ravintola Wanhan Salakuljettajan terassialueella on esiintymislava, jossa kes\xc3\xa4isin esiintyy tunnettuja artisteja. Ravintola yll\xc3\xa4pit\xc3\xa4\xc3\xa4 Teersalon vierasvenesatamaa, johon kuuluu my\xc3\xb6s viisi kes\xc3\xa4ll\xc3\xa4 2017 valmistunutta vuokram\xc3\xb6kki\xc3\xa4.\n_START_SECTION_\nLiikenne\n_START_PARAGRAPH_\nTeersaloon mantereelta johtava tie on yhdystie 1931 eli Velkuantie. Tie p\xc3\xa4\xc3\xa4ttyy Teersalon lossirantaan, josta matka jatkuu lossilla Palvan saareen 1 kilometrin pituista lossireitti\xc3\xa4 pitkin. Lossi pystyy kuljettamaan noin 10 henkil\xc3\xb6autoa kerralla. Teersaloon kulkee TLO:n linja-autoreitti Turusta, Raision ja Maskun kautta. Lis\xc3\xa4ksi Teersalosta on palveluliikennelinja Naantaliin. Yhteysalus M/S Kivimo liikenn\xc3\xb6i Teersalosta sen etel\xc3\xa4puolisiin l\xc3\xa4hisaariin. Teersalosta on p\xc3\xa4\xc3\xa4ssyt my\xc3\xb6s Taivassalon Hakkeenp\xc3\xa4\xc3\xa4h\xc3\xa4n kes\xc3\xa4isin Merenkulkulaitoksen yhteysaluksella. Reitti on osa Saariston Rengastiet\xc3\xa4.\n_START_SECTION_\nPuistot\n_START_PARAGRAPH_\nTeersalossa sijaitsee kaksi puistoa. Rantapuisto valmistui kes\xc3\xa4ll\xc3\xa4 2007 Teersalon rantaan. Sen alueelle on istutettu painolastikasveja, esihistoriallisella tai keskiajalla Suomeen saapuneita kasveja sek\xc3\xa4 alkuper\xc3\xa4iskasveja. Alueelle rakennettiin pieni tori. Torin laatoissa on merensinist\xc3\xa4 s\xc3\xa4vy\xc3\xa4 ja kivien sek\xc3\xa4 kasvien asettelu toistaa saariston merenrantaa. Kasvilajeja puistossa on yli 35, joista suurin osa perennoita, mutta my\xc3\xb6s muutamia puita ja pensaita l\xc3\xb6ytyy. Puistossa kasvavia lajeja ovat muun muassa masmalo, maahumala ja verikurjenpolvi._NEWLINE_Palvelukeskus Kummelin rannassa on vuonna 2001 rakennettu pieni saaristokasvitarha. Puutarhassa on saariston niityill\xc3\xa4 ja kedoilla esiintyvi\xc3\xa4 kasveja istutettuina kasvipenkkeihin. Paikalle on pystytetty opastaulu, jossa kerrotaan eri luonnonkasveista.'